Diari Oficial de la Generalitat Valenciana


Sumari del DOGV 6127, del 21-10-2009 (2009/11292)

Convocatòria de dues beques per a la formació arxivística a les Corts Valencianes.
----------------------------------------------------------------------------------

### Dades del document

Número de DOGV
:   6127

Data del DOGV
:   21-10-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/11394


Data del document
:   06-10-2009

Organisme emissor
:   Corts Valencianes

Tipus de document
:   Anunci

Descriptors 

:   * ajuda pública

Convocatòria de dues beques per a la formació arxivística a les Corts Valencianes. [2009/11362]
De conformitat amb el que hi ha disposat en l'article 34, paràgraf 1, primer, del Reglament de la cambra, la Mesa de Les Corts, en la reunió del dia 6 d'octubre de 2009, ha resolt convocar dues beques de formació arxivística, relacionada amb l'activitat parlamentària i administrativa i els fons documentals d'aquesta institució, d'acord amb les següents
BASES
Primera. Objecte
Les Corts Valencianes convoquen dues beques de formació arxivística, relacionada amb l'activitat parlamentària i administrativa i els fons documentals d'aquesta institució.
Segona. Condicions
1. Cadascuna de les beques tindrà una durada màxima de 12 mesos i la quantia total serà de 12.507,09 euros, que es percebran a la finalització del mes a raó de 1.042,26 euros, amb la certificació prèvia del lletrat major.
2. Les Corts Valencianes contractaran una assegurança d'accidents i de malaltia per a cadascun dels becaris o les becàries pel temps de durada de la beca, en cas que no tinguen cobertes aquestes contingències.
3. Les beques seran indivisibles. Seran incompatibles amb qualsevol altra concedida per al mateix període o amb qualsevol classe de treball remunerat. Les beques podran ser prorrogades, si fóra convenient per al programa de formació i amb l'acceptació prèvia de la persona interessada, per un màxim de 12 mesos, d'acord amb les disponibilitats pressupostàries.
En aquest cas la quantia estipulada en el punt 1 de la base segona es revisarà per a ajustar-la al creixement de l'IPC.
1. No podran participar en la convocatòria els que ja hagen gaudit de les beques esmentades amb anterioritat almenys durant un semestre.
5. La concessió i el gaudi de la beca no suposarà cap vinculació laboral o funcionarial entre el becari o la becària i la cambra.
Tercera. Sol·licitants
1. Poden sol·licitar la concessió de beques els diplomats o les diplomades en Biblioteconomia i Documentació, els llicenciats o les llicenciades en Documentació, els i les estudiants de l'últim curs d'ambdues titulacions, i els llicenciats universitaris o les llicenciades universitàries de nacionalitat espanyola que residesquen a la Comunitat Valenciana, sempre que no hagen transcorregut més de cinc anys des de la data d'obtenció del títol acadèmic i que acrediten una preparació teòrica i pràctica en matèria arxivística. La preparació teòrica i pràctica mínima que haurà d'acreditar-se serà la d'haver cursat estudis relatius a les matèries indicades durant 200 hores lectives.
2. Es valoraran com a mèrits:
a) Expedient acadèmic, fins a 4 punts.
b) Cursos sobre la matèria objecte de la convocatòria:
Cursos de postgrau universitari de més de 200 hores lectives, 2 punts.
Altres cursos, fins a 4 punts.
c) Coneixement del valencià, fins a 2 punts.
d) Coneixement d'altres idiomes de la UE, fins a 2 punts.
e) Coneixements d'informàtica, fins a 2 punts.
f) Altres mèrits:
- Una altra llicenciatura, 1 punt.
- Una altra diplomatura, 0,5 punts.
- Diploma d'estudis avançats o suficiència investigadora, 0,5 punts.
- Tesi doctoral, 2 punts.
- Publicacions relacionades amb la matèria objecte de la convocatòria, fins a 1 punt.
- Docència relacionada amb la matèria objecte de la convocatòria, fins a 1 punt.
3. Les persones sol·licitants al·legaran detalladament títols i notes de conformitat amb l'imprès annex. La justificació dels mèrits recollits en l'anterior barem es farà per qualsevol mitjà de prova admesa en dret, i en particular:
a) Per a títols acadèmics, original o fotocòpia compulsada.
b) Per als idiomes, títols i certificacions (originals o fotocòpia compulsada) del centre docent corresponent, sense perjudici que els aspirants podran ser sotmesos a les proves que la Comissió considere pertinents.
c) Per a la resta de cursos, únicament certificats oficials (original o fotocòpia compulsada).
d) Per a les publicacions, una còpia d'aquestes.
Quarta. Sol·licituds
1. Els i les sol·licitants de les beques hauran de presentar una instància dirigida a la presidenta de les Corts Valencianes en el Registre General de les Corts Valencianes, carrer Llibertat, número 10, de València, o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú, segons el model annex, acompanyada d'una fotocòpia del DNI, el curriculum vitae segons el model annex a aquestes bases, fotocòpia de l'expedient i de la documentació que acredite de manera fefaent les condicions a què es refereix la base anterior. L'annex amb el model de sol·licitud i el curriculum vitae, estarà disponible en l'adreça web .
2. El termini de presentació de sol·licituds serà de 15 dies hàbils, comptadors des de la publicació d'aquestes bases en el Diari Oficial de la Comunitat Valenciana i en el Butlletí Oficial de les Corts.
Cinquena. Procediment de selecció.
1. La Comissió de selecció estarà constituïda per:
- Dos membres de la Mesa de les Corts.
- Un lletrat de les Corts.
- L'arxiver o l'arxivera de les Corts.
- Un funcionari o una funcionària de les Corts Valencianes que actuarà com a secretari o secretària amb veu i vot.
2. Abans dels 20 dies següents de la finalització del termini de presentació de sol·licituds, la Comissió es reunirà per a examinar-les i posteriorment elevar la proposta d'adjudicació a la Mesa de les Corts.
3. La convocatòria de les beques podrà declarar-se deserta.
4. La selecció constarà de dues fases: es durà a terme una primera fase, de revisió i baremació per part de la Comissió dels mèrits al·legats de conformitat amb la base tercera, i es considerarà que han superat aquesta fase els o les aspirants que obtinguen una qualificació igual o superior a 7 punts.
Aquests aspirants podran ser convocats a una segona fase per a la realització d'una entrevista, com també de les proves que es consideren pertinents per a determinar el nivell de coneixements, l'experiència teòrica i pràctica o la idoneïtat dels candidats. La segona fase es puntuarà de 0 a 10 punts.
4. Resultaran adjudicataris de les beques els dos aspirants que obtinguen major puntuació, una vegada realitzada la suma aritmètica de les dues puntuacions esmentades. En cas d'empat, l'ordre s'establirà atenent successivament la major puntuació obtinguda en l'expedient acadèmic i, en cas que l'empat persistesca, la major puntuació obtinguda en els cursos sobre la matèria objecte de la convocatòria.
5. Es constituirà una borsa de reserva amb els o les aspirants a les beques que hagen superat la selecció i no hagen resultat adjudicataris o adjudicatàries d'aquestes. La provisió de les beques vacants que puguen produir-se per renúncia de l'adjudicatari o l'adjudicatària o la suspensió o la revocació de la Mesa de les Corts es farà per mitjà d'aquesta borsa de reserva de forma automàtica per resolució de la presidència de les Corts. La borsa de reserva es mantindrà fins a la finalització de les beques.
6. Les persones aspirants que no resulten adjudicatàries ni figuren en el llistat de suplents disposaran d'un termini de sis mesos, comptadors des de l'endemà de la publicació de l'acord de la Mesa de les Corts, per a retirar la documentació presentada per aquestes a la convocatòria. Transcorregut aquest termini, es procedirà a eliminar-la.
Sisena. Obligacions del becari o la becària
1. El becari o la becària, una vegada accepte la beca, adquireix els compromisos següents:
a) Presentar una certificació que acredite que no pateix cap malaltia o defecte físic que impedesca la prestació dels estudis i treballs que comporta l'acceptació de la beca.
b) Presentar declaració jurada de no tenir cap compromís o obligació, com ara una altra beca, un contracte laboral o un altre de naturalesa anàloga.
c) No adquirir durant el període de la beca cap compromís o obligació, com ara una altra beca, un contracte laboral o un altre de naturalesa anàloga, que impedesca el compliment íntegre i continuat de l'objecte de la beca.
d) Complir les bases de la convocatòria i la resta de normes que siguen aplicables com a conseqüència d'aquesta.
2. Començar el gaudi de la beca el dia que s'assenyale.
3. El becari o la becària durà a terme les activitats de formació teòrica i pràctica, segons la programació que establesca l'arxiver o l'arxivera de les Corts Valencianes com a tutor o tutora del becari o la becària.
4. Els treballs realitzats seran de propietat de les Corts Valencianes, i no podran ser utilitzats pels autors o les autores sense l'autorització corresponent.
5. Així mateix, els becaris hauran d'observar discreció absoluta sobre els documents o informacions que puguen conèixer en la institució i que no s'hagen fet públics de cap manera. La indisponibilitat de la documentació o la informació a què tinguen accés subsistirà una vegada finalitzada la beca.
6. Les Corts Valencianes es reserven el dret de suspendre, o, si s'escau, de revocar el gaudi de la beca, en cas que el becari o la becaria no realitze els treballs per a la formació pràctica en condicions satisfactòries, quan deixen de reunir-se els requisits que es va exigir o quan s'incomplesquen, sense causa que ho justifique, les condicions establertes en aquesta convocatòria.
7. L'incompliment pel becari o la becària de les seues obligacions podrà donar lloc a la privació de la beca pel temps que quede pendent, sense perjudici de les responsabilitats que en resulten exigibles.
Setena. Justificació del compliment de la finalitat de la beca
1. El lletrat major de les Corts Valencianes, al final del termini fixat per a la terminació de l'acció formativa o, en cas de renúncia, en el moment de presentar-la, expedirà el certificat corresponent, a la vista dels documents següents:
a) Informe elaborat per l'arxiver o l'arxivera, en la qual expressament es farà constar que s'ha complert el programa projectat inicialment i que s'ha assolit els objectius previstos.
b) Memòria detallada de les activitats realitzades, subscrita pel becari, en la qual s'especificarà el programa desenvolupat i els objectius assolits.
Contra aquest acord, que no esgota la via administrativa, les persones interessades podran interposar recurs ordinari davant la Mesa de les Corts, en el termini d'un mes comptador des de l'endemà de la publicació d'aquest acord en el Butlletí Oficial de les Corts i en el Diari Oficial de la Comunitat Valenciana, de conformitat amb el que hi ha establert en els articles 114 i següents de la Llei de Règim Jurídic de les Administracions Públiques i del Procediment Administratiu Comú.
Palau de les Corts, València, 6 d'octubre de 2009.- La presidenta: María Milagrosa Martínez Navarro. El secretari segon: Antoni Such Botella.